31997R0089
L 017/28
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 89/97 НА КОМИСИЯТА
от 20 януари 1997 година
за изменение на Регламент (ЕИО) № 2454/93 относно определяне на разпоредби за прилагане на Регламент (ЕИО) № 2913/92 на Съвета относно създаване на Митнически кодекс на Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (1), последно изменен от Регламент (EО) № 82/97 (2), и по-специално член 249 от него,
като има предвид, че проверките на нетното тегло, посочено в митническите декларации за пускане в свободно обръщение на банани, поставят методологически проблеми, както и такива за еднаквото им приложение; като има предвид, че в този ред е необходимо да се посочат методите за определяне и проверки на нетното тегло на бананите;
като има предвид, че мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕИО) № 2454/93 на Комисията (3) се изменя, както следва:
1.
Въвежда се следният член:
„Член 290a
Огледът на банани, включени в код 0803 00 19 от Комбинираната номенклатура, с цел проверка на нетното им тегло при внос, включва минимум 10 % от декларациите за година и за митническа служба.
Огледът на банани се извършва по време на освобождаването им за свободно обръщение по реда, определен в приложение 38б.“
2.
Въвежда се следното приложение 38б:
„Приложение 38 б
1.
За целите на прилагането на член 290a, митническите органи в митническата служба, където е подадена декларацията за пускане в свободно обръщение на пресни банани, определя нетното им тегло въз основа на образци от опаковките за всеки вид опаковка и за всяко място по произход.
2.
Претеглените опаковки се приемат за представителна извадка относно декларацията. Извадката следва да включва поне посочените по-долу количества:
Брой декларирани единици опаковки (според типа опаковка и според произхода)
Брой единици опаковки за проверка
- до 400
5
- от 401 до 700
7
- от 701 до 1 000
10
- от 1 001 до 2 000
13
- над 2 000
15
Когато целият товар е вписан в една-единствена декларация, митническата служба може, освен когато не подозира измама, да извърши изчисленията си за нетното тегло въз основа на извадка, основаваща се на 15 опаковки (от един и същи вид и от един и същ произход).
Нетното тегло се определя, както следва:
-
отваря се поне една опаковка и след това се изчислява теглото на опаковъчния материал,
-
теглото на опаковката се приема за еднакво за всички опаковки от един и същ вид и се приспада от теглото на претеглените като цяло пакети,
-
когато по този начин се установи средното тегло за единица опаковка банани, то се приема като основа за определяне на нетното тегло на всички банани, описани в декларацията.“
Член 2
Преди 1 януари 1998 г. Комисията преразглежда степента на проверките, посочени в член 1.
Член 3
Настоящият регламент влиза в сила на седмия ден след датата на публикуването му в Официален вестник на Европейските общности.
Той се прилага от 1 февруари 1997 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 януари 1997 година.